**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**ՀԵՏԲՈՒՀԱԿԱՆ ԲԺՇԿԱԿԱՆ ՄԱՍՆԱԳԻՏԱԿԱՆ ԿՐԹՈՒԹՅԱՆ ՈԼՈՐՏՈՒՄ ԿԼԻՆԻԿԱԿԱՆ ՌԵԶԻԴԵՆՏՈՒՐԱ ՆԵՐԴՆԵԼՈՒՆ ՈՒՂՂՎԱԾ ՓՈՐՁԱՐԱՐԱԿԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով ՀՀ կառավարության 2021 թվականի նոյեմբերի 18-ի N 1902-Լ որոշման 1-ին հավելվածի 1-ի 23-րդ կետի 23.3 ենթակետը, Հայաստանի Հանրապետության կառավարությունը որոշում է.

1. Հաստատել հետբուհական բժշկական մասնագիտական կրթության ոլորտում կլինիկական ռեզիդենտուրա ներդնելու փորձարարական ծրագիրը՝ համաձայն հավելվածի:

2. Սահմանել, որ հետբուհական բժշկական մասնագիտական կրթության ոլորտում կլինիկական ռեզիդենտուրա ներդնելուն ուղղված փորձարարական ծրագիրը (այսուհետ՝ Փորձարարական ծրագիր) իրականացվելու է 2023 թվականից՝ Մանկաբուժություն մասնագիտությամբ կազմակերպվելիք սովորողների ընդունելության արդյունքներով: Փորձարարական ծրագրի շրջանակում հաջորդ ուսումնական տարիներին Մանկաբուժություն մասնագիտությամբ ընդունելության կազմակերպումը կիրականացվի փորձարարական ծրագրի միջանկյալ արդյունքների վերլուծության հիման վրա:

3. Փորձարարական ծրագիրն իրականացվելու է Հայաստանի Հանրապետության առողջապահության նախարարության «Ակադեմիկոս Ս.Ավդալբեկյանի անվան Առողջապահության ազգային ինստիտուտ» փակ բաժնետիրական ընկերությունում և Երևանի Մխիթար Հերացու անվան պետական բժշկական համալսարան հիմնադրամում:

4. Փորձարարական ծրագրի շրջանակում համապատասխան կրթական ծրագրով ուսումնառությունն ավարտած և ամփոփիչ ատեստավորումն անցած անձանց տրվելու է ավարտական փաստաթուղթ՝ Հայաստանի Հանրապետության օրենսդրությամբ սահմանված կարգով:

5. Փորձարարական ծրագիրն իրականացվելու է հանրային հատվածի ներգրավմամբ:

6. Փորձարարական ծրագրի շրջանակում պետության կողմից ուսանողական նպաստների ձևով ուսման վարձի լրիվ փոխհատուցմամբ (անվճար), առկա ուսուցմամբ տեղերը համալրած սովորողների ուսման վարձը փոխհատուցվելու է Հայաստանի Հանրապետության պետական բյուջեի միջոցների հաշվին՝ կառավարության կողմից յուրաքանչյուր տարի հաստատվող**՝ պետության կողմից ուսանողական նպաստների ձևով ուսման վարձի լրիվ փոխհատուցմամբ (անվճար), առկա ուսուցմամբ կլինիկական օրդինատուրայի (ըստ մասնագիտությունների) համար հատկացված ընդունելության առնվազն ութ տեղերին համապատասխան:**

7. Հայաստանի Հանրապետության առողջապահության և կրթության, գիտության, մշակույթի և սպորտի նախարարներին՝ անհրաժեշտության դեպքում երկամսյա ժամկետում ապահովել Փորձարարական ծրագրի կատարմանն ուղղված համապատասխան համաձայնագրերի կնքումը:

8. Հայաստանի Հանրապետության կրթության, գիտության, մշակույթի և սպորտի ու առողջապահության նախարարներին՝ սույն որոշումն ուժի մեջ մտնելուց հետո`

1) սկսած 2024 թվականից մինչև Փորձարարական ծրագրի ավարտը յուրաքանչյուր տարվա մինչև օգոստոսի 20-ը Հայաստանի Հանրապետության վարչապետին ներկայացնել գրավոր տեղեկատվություն դրա կատարման ընթացքի վերաբերյալ.

2) Փորձարարական ծրագրի ավարտից հետո երկամսյա ժամկետում ներկայացնել ամփոփ տեղեկատվություն դրա արդյունքների վերաբերյալ և համապատասխան առաջարկություն Փորձարարական ծրագրի արդյունքներով Հայաստանի Հանրապետությունում կլինիկական ռեզիդենտուրայի ներդրման նպատակահարմարության վերաբերյալ: